ตัวแทนดันอลิอันซ์เบี้ยโต10%
ไตรมาส2ทำยอดรวม5พันล.มั่นใจสิ้นปีแตะ2.3หมื่นล.แน่
17 ส.ค. 2555

ไตรมาส2ทำยอดรวม5พันล.มั่นใจสิ้นปีแตะ2.3หมื่นล.แน่
อลิอันซ์ อยุธยา โชว์เบี้ยโตเพิ่ม 10% ช่องทางตัวแทนนำสร้างรายได้หลัก
กรุงเทพฯ — 15 สิงหาคม 2555 — บมจ. อลิอันซ์ อยุธยา ประกันชีวิต โชว์ผลประกอบการไตรมาสสองปีนี้เติบโตต่อเนื่อง โกยเบี้ยประกันภัยรับรวมจากทุกช่องทางเพิ่มขึ้น 10% จากช่วงเดียวกันของปีที่แล้ว แตะ 5,151 ล้านบาท ปัจจัยหลักขับเคลื่อนรายได้ที่ดีมาจากการเพิ่มขึ้นของรายได้จากเบี้ยประกันรับปีแรกจากทุกช่องทางหลัก โดยช่องทางแบงก์แอสชัวรันซ์และช่องทางการตลาดขายตรงรวมกันสร้างรายได้สูงสุด ด้วยยอดเบี้ยเติบโต 44% แตะ 1,051 ล้านบาท และ 792 ล้านบาท หรือเติบโต 15% ตามลำดับ ขณะที่ช่องทางตัวแทนยังคงเป็นช่องทางสำคัญที่สุดของบริษัท ที่มียอดเบี้ยรวมทั้งสิ้น 3,126 ล้านบาท 
นายไบรอัน สมิธ กรรมการผู้จัดการใหญ่และประธานเจ้าหน้าที่บริหาร บริษัท อลิอันซ์ อยุธยา ประกันชีวิต เปิดเผยว่า ช่วงไตรมาส 2 ที่ผ่านมา บริษัทสามารถทำเบี้ยรับรวมจากทุกช่องทางได้ 5,151 ล้านบาท เพิ่มขึ้น 10% เมื่อเทียบกับงวดเดียวกันของปีก่อน และมีเบี้ยรับปีแรก 1,032 ล้านบาท โดยมีกำไรจากการดำเนินงาน 500 ล้านบาท และมูลค่าสินทรัพย์รวมสูงถึง 1.1 แสนล้านบาท
ทั้งนี้ ช่องทางตัวแทนยังเป็นช่องทางที่ทำรายได้สูงสุดให้บริษัท มีเบี้ยรับปีแรก 485 ล้านบาท ส่วนช่องทางผ่านธนาคารหรือแบงก์แอสชัวรันซ์ทำเบี้ยรับปีแรกได้ 305 ล้านบาท ขณะที่ช่องทางขายตรงยังคงเป็นอันดับหนึ่งของยอดเบี้ยสูงสุดในตลาดจากช่องทางนี้ติดต่อกันต่อเนื่องด้วยเบี้ยรับปีแรกรวม 226 ล้านบาท 
“ด้วยการบริหารงานที่มีประสิทธิภาพ ทำให้บริษัทฯ มีกำไรจากการดำเนินงานกว่า 500 ล้านบาท และฐานะการเงินแข็งแกร่งด้วยมูลค่าสินทรัพย์รวมสูงถึง 110 พันล้านบาท”
“เรามั่นใจว่าในปีนี้สามารถเติบโตได้อย่างก้าวกระโดด และบรรลุเป้าหมายจากเบี้ยรับปีแรกที่ตั้งไว้ผ่านทุกช่องทางได้ 5,000 ล้านบาท โดยมีเบี้ยรับรวม 2.3 หมื่นล้านบาท ภายในสิ้นปีนี้ ด้วยวิสัยทัศน์ที่ว่า ‘อลิอันซ์ อยุธยา จะเป็นปัจจัยหลักคุ้มครองทุกครอบครัวไทย’และเชื่อมั่นว่าการเติบโตของยอดเบี้ยในทุกๆ ช่องทาง จะทำให้ปีนี้กลายเป็นปีแห่งการฉลองความสำเร็จในฐานะ ‘ปีแห่งการเติบโต’ ได้อย่างแน่นอน” นายไบรอัน กล่าว 
นายไมเคิล ดิกแมนน์ ประธานเจ้าหน้าที่บริหาร อลิอันซ์ เอสอี กล่าวผลการดำเนินงานไตรมาส 2 ของกลุ่มอลิอันซ์นั้นก็ประเทศเยอรมนี ซึ่งเป็นผู้ถือหุ้นหลักของ อลิอันซ์ อยุธยา ประกันชีวิต ก็รายงานผลประกอบการในไตรมาสสองได้อย่างน่าประทับใจ มีกำไรจากการดำเนินงาน 2.4 พันล้านยูโร หรือประมาณ 9.4 หมื่นล้านบาท รายได้เพิ่มขึ้นกว่า 20% โดยมีรายได้รวมเพิ่มขึ้นอยู่ที่ 25.2 พันล้านยูโร หรือประมาณ 9.9 แสนล้านบาท ซึ่งทางกลุ่มอลิอันซ์ตั้งเป้าผลการดำเนินงานปีนี้ไว้ที่ 8.2 พันล้านยูโร หรือประมาณ 3.2 แสนล้านบาท
“กลุ่มอลิอันซ์ยังคงเดินหน้าเติบโตอย่างต่อเนื่องในไตรมาส 2 ปีนี้ เป็นผลสืบเนื่องจากการเริ่มต้นที่ดีตั้งแต่ต้นปีที่ผ่านมา โดยมีรายได้และผลกำไรจากการดำเนินงานเติบโตเพิ่มขึ้นจากผลการดำเนินงานของกลุ่มธุรกิจที่มีอยู่หลากหลาย โดยในส่วนของรายได้สุทธิก็ขยายตัวเพิ่มขึ้นเช่นกันเมื่อเทียบกับไตรมาส 2 ของปีก่อน” นายดิกแมนน์ กล่าว
นายวิพล วรเสาหฤท กรรมการผู้จัดการใหญ่ บริษัท ไทยพาณิชย์ประกันชีวิต กล่าวว่า ผลการดำเนินงานในช่วง 7 เดือนแรกของปีนี้ บริษัทมีเบี้ยรับปีแรกจากทุกช่องทางการขายทั้งสิ้น 9,174 ล้านบาท เพิ่มขึ้นจากช่วงเดียวกันของปีก่อน 39% สูงกว่าเป้าหมายเดิมที่บริษัทตั้งไว้ 11% และเติบโตสูงกว่าอัตราเติบโตเฉลี่ยของอุตสาหกรรมซึ่งอยู่ระดับ 19% ถึงกว่า 2 เท่าตัว